CELEX: 52014XG1206(02)
Language: fi
Date: 2014-12-06 00:00:00
Title: Neuvoston päätelmät potilasturvallisuudesta ja hoidon laadusta, mukaan lukien hoitoon liittyvien infektioiden ehkäiseminen ja valvonta sekä mikrobilääkeresistenssi

6.12.2014   
            
            
               FI
            
            
               Euroopan unionin virallinen lehti
            
            
               C 438/7
            
         Neuvoston päätelmät potilasturvallisuudesta ja hoidon laadusta, mukaan lukien hoitoon liittyvien infektioiden ehkäiseminen ja valvonta sekä mikrobilääkeresistenssi
   (2014/C 438/05)
   EUROOPAN UNIONIN NEUVOSTO, joka
   
            
               1.
            
            
               PALAUTTAA MIELEEN, että Euroopan unionin toiminnasta tehdyn sopimuksen 168 artiklan mukaan kaikkien unionin politiikkojen ja toimintojen määrittelyssä ja toteuttamisessa on varmistettava ihmisten terveyden korkeatasoinen suojelu, kansallista politiikkaa täydentävän unionin toiminnan on suuntauduttava kansanterveyden parantamiseen, unionin on edistettävä myös jäsenvaltioiden välistä yhteistyötä kansanterveyden alalla sekä tarvittaessa tuettava niiden toimintaa ottaen kaikilta osin huomioon terveyspalvelujen ja sairaanhoidon järjestämiseen ja tarjoamiseen liittyvät jäsenvaltioiden velvoitteet;
            
         
            
               2.
            
            
               PALAUTTAA MIELEEN neuvoston 2. kesäkuuta 2006 hyväksymät päätelmät Euroopan unionin terveydenhuoltojärjestelmien yhteisistä arvoista ja periaatteista (1) ja erityisesti yleismaailmallisuutta, mahdollisuutta saada korkealuokkaista hoitoa, yhdenvertaisuutta ja yhteisvastuuta koskevat yleiset arvot;
            
         
            
               3.
            
            
               PALAUTTAA MIELEEN, että vuoden 2014 vuotuisessa kasvuselvityksessä korostetaan, että olisi laadittava aktiivista osallisuutta koskevia strategioita, joilla varmistetaan muun muassa laadukkaiden kohtuuhintaisten terveyspalvelujen kattava saatavuus, mikä liittyy myös Eurooppa 2020 -strategian tavoitteiden saavuttamiseen;
            
         
            
               4.
            
            
               PALAUTTAA MIELEEN potilasturvallisuudesta ja hoitoon liittyvien infektioiden ehkäisemisestä ja valvonnasta 9. kesäkuuta 2009 annetun neuvoston suosituksen 2009/C 151/01 (2);
            
         
            
               5.
            
            
               PALAUTTAA MIELEEN mikrobilääkkeiden maltillisesta käytöstä ihmislääketieteessä 15. marraskuuta 2001 annetun neuvoston suosituksen 2002/77/EY (3) ja komission toimintasuunnitelman mikrobilääkeresistenssin aiheuttamien kasvavien uhkien torjumiseksi (4);
            
         
            
               6.
            
            
               PALAUTTAA MIELEEN 22. kesäkuuta 2012 annetut neuvoston päätelmät mikrobilääkeresistenssin vaikutuksista ihmisten terveyden alalla ja eläinten terveyden alalla – ”Yksi terveys” -näkökulma (5);
            
         
            
               7.
            
            
               PALAUTTAA MIELEEN, että mikrobilääkeresistenssi ja hoitoon liittyvät infektiot kuuluvat epidemiologisen seurannan piiriin valtioiden rajat ylittävistä vakavista terveysuhkista ja päätöksen N:o 2119/98/EY kumoamisesta 22 päivänä lokakuuta 2013 annetun Euroopan parlamentin ja neuvoston päätöksen N.o 1082/2013/EU (6) 2 artiklan 1 kohdan a alakohdan ii alakohdan ja 2 artiklan 2 kohdan mukaisesti;
            
         
            
               8.
            
            
               PALAUTTAA MIELEEN Maailman terveyskokouksessa 24. toukokuuta 2014 hyväksytyn päätöslauselman WHA67.25 mikrobilääkeresistenssistä;
            
         
            
               9.
            
            
               PALAUTTAA MIELEEN, että suosituksessa 2009/C 151/01 ja potilaiden oikeuksien soveltamisesta rajatylittävässä terveydenhuollossa 9 päivänä maaliskuuta 2011 annetussa Euroopan parlamentin ja neuvoston direktiivissä 2011/24/EU (7) todetaan, että potilaiden on saatava terveydenhoitoa turvallisuutta ja laatua koskevien vaatimusten ja suuntaviivojen mukaisesti ja selvennetään oikeutta saada selkeää ja avointa tietoa toteutetuista turva- ja laatutoimenpiteistä sekä valitusmenettelyistä ja oikeussuojakeinoista;
            
         
            
               10.
            
            
               PANEE MERKILLE, että poliittisten prosessien ja päätöksentekoprosessien tulisi perustua näyttöön ja niitä tulisi tukea järjestelmällisellä tiedonkeruulla, jossa käytetään asianmukaisia terveysalan tieto- ja viestintätekniikan välineitä;
            
         
            
               11.
            
            
               PANEE MERKILLE, että nykysuuntaus, jossa hoito siirretään sairaaloista avohoitoon, mukaan lukien perusterveydenhuolto ja kotihoito, voi johtaa siihen, että hoidosta vastaavat yhä useammin sairaaloiden ulkopuoliset terveydenhuollon työntekijät, sosiaalityöntekijät ja -hoitajat sekä omaishoitajat;
            
         
            
               12.
            
            
               TOTEAA, että potilasturvallisuutta sekä infektioiden ehkäisemistä ja valvontaa koskeva koulutus tulisi sisällyttää terveydenhuollon ammattihenkilöiden ja hoitajien koulutukseen ja ammatilliseen täydennyskoulutukseen;
            
         
            
               13.
            
            
               TOTEAA, että oikeudenmukaiset ja syyllistämättömät ilmoitus- ja oppimisjärjestelmät ovat osoittautuneet erinomaisiksi keinoiksi lisätä potilasturvallisuuskulttuuria;
            
         
            
               14.
            
            
               PANEE MERKILLE Euroopan komission suosituksen 2009/C 151/01 täytäntöönpanosta antamien kahden kertomuksen (8) päätelmät;
            
         
            
               15.
            
            
               TOTEAA, että hoitoon liittyvien infektioiden ehkäisemistä ja valvontaa koskevien tehokkaiden toimenpiteiden alueellinen ja kansallinen täytäntöönpano on keskeisen tärkeää mikrobilääkeresistenssin leviämisen ja kasvun hillitsemiseksi ja että hoitoon liittyviin infektioihin puuttuminen on yksi mikrobilääkeresistenssin aiheuttamien kasvavien uhkien torjumiseksi vuonna 2011 hyväksytyn EU:n toimintasuunnitelman kulmakivistä (9);
            
         
            
               16.
            
            
               PALAUTTAA MIELEEN, että arvioiden mukaan noin 3,2 miljoonaa potilasta (10) saa EU:ssa vuosittain hoidon yhteydessä tartunnan; tartunnoista 20–30 prosenttia olisi estettävissä (11) ja että haittatapahtumien osuus on arviolta 5–10 prosenttia; lähes puolet niistä olisi mahdollista välttää (12);
            
         
            
               17.
            
            
               PANEE MERKILLE, että potilasturvallisuutta ja hoidon laatua koskevan Eurobarometritutkimuksen ”Patient safety and quality of care” (13) mukaan vähän yli puolet (53 prosenttia) kaikista EU:n kansalaisista on sitä mieltä, että sairaalahoito voi heidän omassa maassaan vahingoittaa potilaita, kun taas puolet vastaajista on sitä mieltä, että muu kuin sairaalahoito voi vahingoittaa heitä. Nämä prosenttiluvut eivät ole kasvaneet merkittävästi vuodesta 2009.
            
         
            
               18.
            
            
               PANEE HUOLESTUNEENA MERKILLE, että Euroopan tautienehkäisy- ja -valvontakeskuksen (ECDC) (14) julkaisemien viimeisimpien tietojen mukaan hoitoon liittyvien infektioiden aiheuttamien, monille lääkkeille vastustuskykyisten mikro-organismien määrä on kasvussa;
            
         
            
               19.
            
            
               PANEE MERKILLE potilasturvallisuutta ja hoidon laatua koskevan WHO:n ja OECD:n työskentelyn, jota myös EU tukee;
            
         
            
               20.
            
            
               ON TYYTYVÄINEN jäsenvaltioiden edistymiseen vuodesta 2009 potilasturvallisuuden sisällyttämisessä kansanterveyspolitiikkaan suosituksen 2009/C 151/01 mukaisesti;
            
         
            
               21.
            
            
               ON TYYTYVÄINEN potilasturvallisuutta ja hoidon laatua käsittelevän työryhmän työhön, jonka tarkoituksena on laatia koulutusta sekä ilmoitus- ja oppimisjärjestelmiä koskevia käytännön suuntaviivoja;
            
         
            
               22.
            
            
               PANEE MERKILLE, että potilaiden vaikutus- ja osallistumismahdollisuuksien katsotaan olevan laadukkaan ja turvallisen hoidon keskeinen osa, ja ne edellyttävät jäsenvaltioiden välistä tiedon ja toimivien välineiden vaihtoa;
            
         
            
               23.
            
            
               ON TYYTYVÄINEN potilasturvallisuutta ja hoidon laatua koskevan eurooppalaisen verkoston työhön (potilasturvallisuutta ja hoidon laatua koskeva toimintasuunnitelma), jonka tarkoituksena on panna täytäntöön suositus 2009/C 151/01 jäsenvaltioiden hyvien käytäntöjen vaihdon ja täytäntöönpanon osalta.
            
         
            
               24.
            
            
               TOTEAA, että EU:ssa on tehtävä potilasturvallisuutta ja hoidon laatua koskevaa jatkuvaa ja kestävää yhteistyötä;
            
         
            
               25.
            
            
               PANEE MERKILLE, että suosituksen 2009/C 151/01 potilasturvallisuutta koskevien yleisten säännösten täytäntöönpanolla on myönteinen vaikutus väestön terveyteen ja terveysjärjestelmien talouteen ja että asiaan on edelleen kiinnitettävä huomiota;
            
         
            
               26.
            
            
               PALAUTTAA MIELEEN, että haittatapahtumiin liittyvä harmi on terveysjärjestelmien kannalta lisäkustannus;
            
         
            
               27.
            
            
               KATSOO, että terveysjärjestelmien suorituskyvyn arviointi voi edistää potilasturvallisuutta ja hoidon laatua;
            
         28.   KEHOTTAA JÄSENVALTIOITA:
   
               a)
            
            
               Tehostamaan suosituksen 2009/C 151/01 täytäntöönpanoa ottaen huomioon komission kahden täytäntöönpanokertomuksen päätelmissä määritellyt painopistealat sekä potilasturvallisuutta ja hoidon laatua käsittelevän työryhmän laatimat selvitykset koulutuksesta ja ilmoitus- ja oppimisjärjestelmistä;
            
         
               b)
            
            
               Nimeämään, ellei niin ole jo tehty, viranomaiset, jotka vastaavat yhdennettyjen potilasturvallisuusstrategioiden täytäntöönpanosta ja seurannasta, mukaan lukien hoitoon liittyvien infektioiden ehkäiseminen ja valvonta;
            
         
               c)
            
            
               Harkitsemaan potilasturvallisuutta, hoitoon liittyvien infektioiden ehkäisemistä ja valvontaa sekä mikrobilääkeresistenssiä koskevien ohjeiden, suositusten ja hyvien käytäntöjen täytäntöönpanoa sekä potilasturvallisuutta koskevan WHO:n luokittelun käyttöä kliinisen ja organisatorisen tehokkuuden parantamiseksi;
            
         
               d)
            
            
               Edistämään potilasturvallisuutta ja hoitoon liittyviä infektioita koskevaa terveydenhuollon työntekijöiden koulutusta ottaen huomioon ECDC:n tällä alalla tekemä työ ja ECDC:n tekninen asiakirja ”Core competencies on infection control and hospital hygiene professionals in the European Union” (15) sekä asiaa koskevat WHO:n suositukset ja näin edistämään asianmukaisesti koulutetun henkilöstön saatavuutta, mukaan lukien infektioiden valvontaan erikoistunut henkilöstö, terveydenhuollon yksiköissä.
            
         
               e)
            
            
               Kannustamaan terveysalan ammatillisia järjestöjä luomaan ammattienvälinen potilasturvallisuuskulttuuri, jolla varmistetaan yhdennetyt ja korkealaatuiset hoitoprosessit;
            
         
               f)
            
            
               Kehittämään toimenpiteitä, jotta terveydenhuollon ammattihenkilöt tai potilaat voivat antaa oikeudenmukaisesti ja syyllistämättä ilmoituksia, ja tukemaan virheiden ja haittatapahtumien syyllistämätöntä käsittelyä ja niistä oppimista;
            
         
               g)
            
            
               Kannustamaan potilaita, heidän perheitään ja omaishoitajiaan sekä potilasjärjestöjä osallistumaan ja vaikuttamaan antamalla näyttöön perustuvaa ja puolueetonta tietoa ja koulutusta sekä edistämään potilaiden osallistumista terveydenhoitoprosessin päätöksentekoon, jotta edistetään haittatapahtumien ehkäisemistä;
            
         
               h)
            
            
               Harkitsemaan mahdollisuutta kehittää potilasturvallisuusjärjestelmien kustannustehokasta arviointia ottaen muun muassa huomioon unionin terveysalan toimintaohjelma (2014–2020);
            
         
               i)
            
            
               Vahvistamaan infektioiden ehkäisemistä ja valvontaa koskevia ohjelmia ja suunnitelmia koko hoito- ja parantamisprosessissa, mukaan lukien hoitokodeille ja muille pitkäaikaishoitoa antaville hoitoyksiköille suunnatut räätälöidyt ohjelmat;
            
         
               j)
            
            
               Tehostamaan hoitoon liittyvien infektioiden ehkäisemistä, diagnoosia, seurantaa ja valvontaa muun muassa hyväksymällä, panemalla täytäntöön ja seuraamalla kansallisen tason ammatillisia ohjeita tarvittaessa tiiviissä yhteistyössä ECDC:n kanssa;
            
         
               k)
            
            
               Jakamaan kokemuksia strategioista, joilla varmistetaan potilasturvallisuus ja hoidon laatu kaikissa hoitoyksiköissä ja niiden välillä;
            
         
               l)
            
            
               Kehittämään ammatillisia ohjeita antibioottien maltillisesta käytöstä ja lääkemääräysten seurannasta;
            
         
               m)
            
            
               Kiinnittämään edelleen erityistä huomiota mikrobilääkeresistenssiin neuvoston 22. kesäkuuta 2012 antamissa päätelmissä todetun mukaisesti sekä seuraamaan mikrobilääkkeiden kulutusta ja valvomaan mikrobilääkeresistenssiä muun muassa osallistumalla näitä kysymyksiä käsitteleviin EU:n valvontaverkostoihin, joita Euroopan tautienehkäisy- ja -valvontakeskus ja Euroopan lääkevirasto koordinoivat;
            
         29.   KEHOTTAA JÄSENVALTIOITA JA KOMISSIOTA:
   
               a)
            
            
               Edistämään sellaista potilasturvallisuuskulttuuria, jossa terveydenhuollon piirissä tapahtuvista haittatapahtumista ilmoittaminen on oikeudenmukaista ja syyllistämätöntä, ja pyrkimään mittaamaan ja parantamaan potilasturvallisuuskulttuuria;
            
         
               b)
            
            
               Tarkastelemaan säännöllisesti uudelleen terveydenhuollon ammattihenkilöiden koulutusta sekä ilmoitus- ja oppimisjärjestelmiä koskevia käytännön ohjeita;
            
         
               c)
            
            
               Edistämään haittatapahtumia koskevien tietojen keruuta;
            
         
               d)
            
            
               Edistämään ohjeiden ja näyttöön perustuvan politiikan omaksumista vaihtamalla mikrobilääkeresistenssin ehkäisemistä ja valvontaa koskevia parhaita käytäntöjä;
            
         
               e)
            
            
               Kehittämään EU:n ohjausta, jolla edistetään potilaiden ja kansalaisten osallistumista potilasturvallisuusstrategioihin ottaen huomioon Maailman terveysjärjestön työn;
            
         
               f)
            
            
               Kehittämään vapaaehtoisia ohjeita potilasturvallisuutta koskevien vaatimusten ja ohjeiden laatimisesta ottaen huomioon olemassa olevat menetelmät, joita sekä kansalliset toimivaltaiset viranomaiset että terveysalan ammatilliset ja tieteelliset järjestöt käyttävät vaatimusten ja ohjeiden laatimiseen;
            
         
               g)
            
            
               Kehittämään edelleen terveydenhoidon laadun ulottuvuuksia ottaen huomioon olemassa oleva tieto, mukaan lukien potilasturvallisuutta ja hoidon laatua koskevan yhteisen toiminnan työskentely;
            
         
               h)
            
            
               Viimeistelemään joulukuuhun 2016 mennessä puitteet potilasturvallisuutta ja hoidon laatua koskevalle kestävälle EU:n yhteistyölle ottaen myös huomioon potilasturvallisuutta ja hoidon laatua koskevan yhteisen toiminnan tulokset;
            
         
               i)
            
            
               Ottamaan huomioon tutkimustulokset laadittaessa toimintapolitiikkaa ja ohjelmia ja edistettäessä potilasturvallisuutta ja hoidon laatua koskevaa lisätutkimusta;
            
         
               j)
            
            
               Pyrkimään parantamaan yhteisymmärrystä potilasturvallisuuspolitiikan kustannustehokkuudesta ottaen huomioon hoidon tehokkuutta, toimivuutta, asianmukaisuutta, turvallisuutta ja laatua koskevat periaatteet;
            
         
               k)
            
            
               Lujittamaan edelleen ihmisten ja eläinten terveydenhoidon alojen välistä yhteistyötä mikrobilääkeresistenssin aiheuttamaan kasvavaan uhkaan puuttumiseksi;
            
         
               l)
            
            
               Lujittamaan ja koordinoimaan mikrobilääkeresistenssin tutkimusta ja innovointia tukemalla etenkin mikrobilääkeresistenssiä koskevan aloitteen yhteissuunnittelua.
            
         
               m)
            
            
               Parantamaan potilasturvallisuusstrategioita ottaen huomioon komission yhteistyössä potilasturvallisuutta ja hoidon laatua käsittelevän työryhmän kanssa käynnistämän, ei-turvallisen hoidon kustannuksia ja kustannustehokkaita potilasturvallisuusohjelmia koskevan toiminnan ”Study on costs of unsafe care and cost-effectiveness of patient safety programmes” tulokset;
            
         30.   KEHOTTAA KOMISSIOTA:
   
               a)
            
            
               Tukemaan edelleen jäsenvaltioita näiden pyrkimyksissä parantaa potilasturvallisuusstrategioita ja -ohjelmia kaikissa hoitoyksiköissä ottaen huomioon suositusta (2009/C 151/01) koskevien komission kahden täytäntöönpanokertomuksen tulokset;
            
         
               b)
            
            
               Koordinoimaan asianomaisten EU:n virastojen tieteellisten tietojen tuella potilasturvallisuutta ja hoidon laatua koskevien EU:n toimia, mukaan lukien hoitovirheet ja hoitoon liittyvät infektiot ja mikrobilääkeresistenssi, ja ottaen huomioon WHO:n ja OECD:n kaltaisten kansainvälisten järjestöjen työskentely;
            
         
               c)
            
            
               Seuraamaan edelleen potilasturvallisuuden ja hoitoon liittyvien infektioiden kehittymistä jäsenvaltioissa ja EU:ssa ja raportoimaan potilasturvallisuuspolitiikan suuntauksia, haittatapahtumien pääasiallisia syitä ja lisätoimia vaativia aloja koskevista havainnoistaan;
            
         
               d)
            
            
               Tarkastelemaan, olisiko aiheellista antaa ehdotus neuvoston suositukseksi potilasturvallisuutta koskevien tietojen antamisesta potilaille ottaen huomioon suositus 2009/C 151/01 ja hoidon laadun ulottuvuuksista jäsenvaltioiden kanssa tehtävä valmistelutyö;
            
         
               e)
            
            
               Seuraamaan hoitoon liittyviä infektioita koskevien EU:n tapausmäärittelyjen täytäntöönpanoa ja jäsenvaltioiden osallistumista hoitoon liittyviä infektioita koskevaan EU:n valvontaan, jota ECDC koordinoi;
            
         
               f)
            
            
               Varmistamaan mikrobilääkeresistenssiä koskevan EU:n toimintasuunnitelman jatkumisen vuoden 2017 jälkeen siten, että siinä painotetaan hoitoon liittyvien infektioiden ehkäisemistä ja valvontaa.
            
         
      (1)  EUVL C 146, 22.6.2006, s. 1.
   
      (2)  EUVL C 151, 3.7.2009, s. 1.
   
      (3)  EYVL L 34, 5.2.2002, s. 13.
   
      (4)  16939/11 (KOM(2011) 748).
   
      (5)  EUVL C 211, 18.7.2012, s. 2.
   
      (6)  EUVL L 293, 5.11.2013, s. 1.
   
      (7)  EUVL L 88, 4.4.2011, s. 45.
   
      (8)  17982/12 – COM(2012) 658 final ja 11266/14 – COM(2014) 371 final.
   
      (9)  http://ec.europa.eu/dgs/health_consumer/docs/communication_amr_2011_748_fi.pdf
   
      (10)  Point prevalence survey of healthcare-associated infections and antimicrobial use in European acute care hospitals (Prevalenssitutkimus hoitoon liittyvistä infektioista ja mikrobilääkkeiden käytöstä akuuttia hoitoa antavissa sairaaloissa Euroopassa) 2011–2012, ECDC, 2013.
   http://www.ecdc.europa.eu/en/publications/Publications/healthcare-associated-infections-antimicrobial-use-PPS.pdf
   
      (11)  Harbarth S, Sax H, Gastmeier P. The preventable proportion of nosocomial infections: an overview of published reports. J Hosp Infect 2003:54;258–266.
   
      (12)  De Vries EN et al. The incidence.and nature of in-hospital adverse events: a systematic review Qual Saf Health Care 2008;17:216–223.
   
      (13)  http://ec.europa.eu/health/patient_safety/eurobarometers/ebs_411_en.htm
   
      (14)  Antimicrobial resistance surveillance in Europe 2012. Annual Report of the European Antimicrobial Resistance Surveillance Network (EARS-Net). ECDC, 2013.
   http://www.ecdc.europa.eu/en/publications/Publications/antimicrobial-resistance-surveillance-europe-2012.pdf
   
      (15)  Euroopan tautienehkäisy- ja -valvontakeskus. Core competencies for infection control and hospital hygiene professionals in the European Union (Infektioiden hallinnan ja sairaalahygienian ammattilaisten ydinosaaminen Euroopan unionissa). Tukholma: ECDC; 2013
   http://www.ecdc.europa.eu/en/publications/Publications/infection-control-core-competencies.pdf